Tisztelt Hölgyeim és Uraim!

Tisztelettel köszöntöm Önöket 2024. évi falugyűlésen.

A mai esemény alkalmat ad arra, hogy beszámoljak Önöknek az elmúlt év legfontosabb eseményeiről és eredményeiről, valamint arról is, hogy mi mindent tervezünk 2024-re. Beszéljünk először a lezárt évről. Ha röviden kellene összegeznem az elmúlt esztendőt **Környe** életében, akkor azt mondhatnám, hogy nekünk ez az elismerések és beruházások ideje volt.

Költségvetésünk a következőkből áll össze:

Működési támogatás: 1 040 000 Ft

Feladatalapú támogatás: 1 200 000 Ft

Önkormányzati támogatás: 2 000 000 Ft

Ebből az összegből fizetjük a dalkör és a hagyományőrző csoport vezetőinek tiszteletdíját, valamint a Kisfaludy Mihály általános Iskola németes diákjainak jutalomkönyvét, illetve a német tanároknak oktatási segédanyagokat, szemléltetőeszközöket vásároltunk.

Ebből évente 20-22 rendezvényt bonyolítunk le, ezen kívül könyvbemutatókat is szervezünk.

Próbáljuk rendezvényeinket megújítani, hiszen látjuk, hogy lépést kell tartanunk a fiatalabb korosztállyal és a régi elavult módszerekkel ezt nem lehet.

Az általános iskolával való kiváló kapcsolatunknak köszönhetően, a pályaorientációs nap keretein belül az egész alsó tagozat megismerkedhetett a tájházzal a mesterségek udvarával és betekintést nyerhettek őseink életébe. Igazgató asszony továbbá segít abban is, hogy a Tájháznál megrendezett népi munkák bemutatása és hagyományőrző programjai minél szélesebb körben váljanak ismerté.

Úgy érzem, ez az év azt is megmutatta, hogy milyen erős a felelősségtudat bennünk. Felelősséget vállaltunk egymásért, a településért, múltunkért és örökségünkért, és ami talán a legfontosabb, a közös jövőnkért, gyermekeink és unokáink jövőjéért.

Az év első rendezvénye az ország első búcsúja. Már 10 éve hagyomány, hogy ezt a régi egyházi ünnepet felelevenítjük és bár nem tudjuk visszahozni az igazi régi búcsúk hangulatát, de igyekszünk, hogy legalább a forraltbor és tea mellett erről az idősebbek nosztalgiázhassanak és meséljenek gyermekeiknek, unokáiknak.

2023.01.19-én a Környén volt minden tekintet, hiszen itt került megrendezésre a Magyarországi Németek Elhurcolásának és Elűzetésének Emléknapja, mely hatalmas előkészülettel járt, de úgy gondolom méltóképpen sikerült ezt az állami rendezvényt lebonyolítani.

A rendezvényt követően lehetőségünk nyílt arra, hogy Soltész Miklós államtitkár úrnak bemutassuk a Tájházat, illetve a mesterségek udvarát, és beszélhessek terveinkről, illetve a tájház további fejlesztéséről.

Ennek köszönhetően, államtitkár úr vissza nem térítendő anyagi támogatást nyújtott, hogy egy régi álmunk vallhasson valóra, ami egy kemence és egy új közösségi tér volt a tájház hátsó részén. A Német Nemzetiség önkormányzat régóta dédelgetett álma volt, hogy a fiatalabb korosztálynak olyan programokat szervezhessen, melyen megismerkedhetnek a lekvárfőzéssel, kenyérsütéssel, szörpkészítéssel, régi ételek elkészítésével.

Egy másik pályázatnak köszönhetően lehetőségünk nyílt arra, hogy a tájházra korszerű napelemeket tehessünk fel. Ez a pályázat sikeres volt így ma már az áramellátás is kedvezőbb mit, ha az áramszolgáltatótól vásárolná az Önkormányzat.

Itt szeretném elmondani, hogy mindkét beruházásnál természetesen plusz anyagi forrást biztosított Környe Község Önkormányzata, hiszen mindig akadnak nem várt költségek, de mindkét Önkormányzat úgy gondolja, hogy összefogással lehetünk egy ilyen jó közösség.

Februárban megtartottuk az I. Hagyományőrző disznóvágásunkat. Ez megint egy új rendezvénye a német önkormányzatnak. A zord idő ellenére sokan látogattak el a rendezvényre. Délidőben a Schemlinger Musikanten zenélt.

Megtartottuk Farsangi ünnepségünket az óvodás németes gyerekeknek és még ezen a hétvégén tollfosztás is volt a tájházban.

Áprilisban húsvéti barkácsoló volt a Művelődési házban, illetve a nagy sikerre való tekintettel a tojásfát is újra felállítottuk Bartha Sándorné jóvoltából rögtön 250 db tojás került rá és örömmel néztük, hogy egyre többen színesítik saját maguk által készített tojásokkal a fát.

A húsvéti kerepeléssel is sikerült hagyományt teremtenünk. Nagy örömömre szolgál, hogy egyre több fiatal jelentkezik már jóval húsvét elött, hogy szeretne jönni kerepelni így erre az alkalomra plusz kerepelőket vásároltunk!

Április 14-én Harmonikatalálkozót rendeztünk. Ellátogatott hozzánk a Németországból Oberlausitzer Akkordeonorchester csoport, Herczog Ricsi harmonikaművész és Wéber Imre emlékzenekara. Teltházas program volt ez itt a Művelődési Házban és egy igazán kellemes estét tölthettünk el együtt.

Másnap megtartottuk a Német Nemzetiségi Dalkör Környe 30 éves Jubileumát, melyen összesen 6 vendégcsoport 160 fővel vett rész és köszöntötte a dalkört. Az ünnepi műsor után pedig tortával és vacsorával vártunk mindenkit!

Hagyományokhoz híven felállítottuk a Tájháznál és a Művelődési Háznál is a Májfát.

Május végén került megrendezésre a Pünkösdi Vigasságok programunk. Hagyományosan a Tájháznál és Művelődési háznál kitáncoltuk a fát, majd a helyi kultúrcsoportok, az iskola valamint az óvoda közreműködésével folytatódott a délután, este pedig utcabál volt a szökőkútnál.

Sörfesztiválon rendszeresen közreműködik a német önkormányzat is, vendégcsoportokat fogadjuk, illetve a vasárnapi szentmisét is összeállítjuk.

Júliusban az Tájház új közösségi részen a kemencében sütöttünk táborozó a gyermekekkel kenyeret. Valamint az augusztus 20-i kenyeret is itt sütöttük, mely igazán a környeieké lehetett.

Augusztus 27.-én, a Kitelepítés 76. évfordulóján szentmisével és koszorúzással emlékeztünk az egykoron elűzetett környeiekre.

Szeptemberben megtartottuk az harmadik Bornapot, a rendezvény látogatottsága sikeres volt, a Bornap bevételét 300 000 Ft-ot pedig az Önkéntes Tűzoltó és Polgárőr egyesületnek ajánlottuk fel.

Októberben kukoricafosztást tartottunk, melyre nagy számban érkeztek helyi gyerekek, de sok felnőtt is kíváncsi volt erre a programra. A fosztás után kukoricalevelekből lábtörlőt, babát és virágokat készítettünk.

Október 27.: Kürbis schnitzer évek óta ez az egyik legsikeresebb program a gyermekek körében. A félreértések elkerülése érdekében mindig kihangsúlyozzuk, hogy ez nem HALLOWEEN party ez egy tökfaragó délután, hiszen mindenki tudja, hogy a tökfaragásnak Magyarországon is nagy hagyománya van Árpád-házi királyunk Salamon király idejére nyúlik vissza.

November 11-én „Márton napi vigasságok” rendezvényünk lebonyolítására került sor. Ennek a rendezvénynek a keretein belül köszöntöttük a 10 éves Schwung Tanzgruppe-t.

December 03-én Weihnachtsbäckerei és Mézeskalács kiállítás volt mely kissé rendhagyó volt, mint a szavazás, mint a díjazás tekintetében. Itt felhívtam a résztvevők figyelmét, hogy a cél a mézeskalács kompozíciók sütésével nem az, hogy különféle lájkvadász oldalakon akár pénzért akár más szolgáltatásért szavazatokat gyűjtsenek, hanem az, hogy minél többen a családdal barátokkal együtt ráhangolódjanak az ünnepekre.

Nagy örömömre szolgál az, hogy a Tájházat egyre többen látogatják, a tavalyi évben 16-18 csoportunk volt a környékből, de az ország számos településéről is. Az idei évben is volt már 4 és folyamatosan jelentkeznek be kiránduló csoportok.

A téltől őszig tartó programok felejthetetlen pillanatai, a közösen megélt élmények tovább erősítették a közösséget. Az is nagyon fontos, hogy a bajban számíthatunk egymásra, de az is sokat jelent, hogy a boldog, önfeledt pillanatokat is meg tudjuk osztani, együtt tudunk ünnepelni, együtt tudunk szórakozni. Éreztük, hogy mennyire kellenek ezek az alkalmak mindenkinek, ezért számos új kezdeményezést indítottunk el.

Szeretnék köszönetet mondani Környe Község Önkormányzatának az anyagi támogatásért, valamint Polgármester úrnak, képviselőtestület tagjainak, Jegyző asszonynak és a Polgármesteri Hivatal dolgozóinak az egész éves segítő támogatásáért.

Kedves Jelenlévők!

„Az egyhúros íj húrja könnyen elszakad, a tízhúrosé nehezen” – tartja a japán mondás. Úgy érzem, ez a gondolat ránk, környeiekre különösen igaz. Erős szálakkal kötődünk a településhez, hiszünk önmagukban és egymásban, képesek vagyunk az összefogásra a közös célokért. Bebizonyítottuk, hogy együtt nem ismerünk lehetetlent, ha összefogunk, mindenre képesek vagyunk. Köszönöm a helytállásukat és a támogatásukat!

Köszönöm, hogy meghallgattak, kérdés esetén állok rendelkezésükre!

Tirhold Kármen

elnök

Német Nemzetiségi Önkormányzat Környe